Eduskunta antoi lausuman hyväksyessään lakimuutokset. Lausuman mukaan eduskunta edellyttää, että hallitus seuraa tarkasti lisäpäiväoikeuden asteittaisen poistamisen ja alaikärajan nostamisen sekä muutosturvaan tehtyjen muutosten vaikutuksia 55 vuotta täyttäneiden työllisyyden kehittymiseen sekä antaa työelämä- ja tasa-arvovaliokunnalle edellä mainituista seikoista selvityksen vuoden 2024 loppuun mennessä.
Muutosten vaikutuksia on tärkeä seurata sekä työllisyysvaikutusten että toimeentulovaikutusten osalta. Työmarkkinoiden kehityksen vaikutusta ei kuitenkaan pystytä erottamaan tämän esityksen vaikutuksista, mikä on tärkeä tunnistaa seurantaa suunniteltaessa. Keskeinen väline jälkikäteisseurannassa tulee olemaan työttömyyskassojen, Kelan ja työvoimaviranomaisen tuottama tilastotieto.
Vaikutusten seurannassa on syytä kerätä tietoa myös muutosturvakokonaisuuden vaikutuksesta viranomaisten ja työnantajien toimintaan ja työnantajille syntyviin kustannuksiin.